Predkladacia správa

	Materiál sa na rokovanie vlády SR predkladá z iniciatívy Ministerstva kultúry SR. 

	Navrhuje sa zrušiť niektoré úlohy vyplývajúce ministrovi kultúry SR z uznesení vlády SR: 
   
•	úloha predložiť v mesiaci január 2006 na rokovanie vlády SR Návrh zákona, ktorým sa mení a dopĺňa zákon č. 618/2003 Z. z. o autorskom práve a právach súvisiacich s autorským právom (autorský zákon) a o zmene a doplnení niektorých zákonov, vyplývajúca z Plánu legislatívnych úloh vlády SR na rok 2006;
 
•	úloha predložiť v mesiaci marec 2006 na rokovanie vlády SR Návrh zákona o digitalizácii vysielania, vyplývajúca z Plánu legislatívnych úloh vlády SR na rok 2006; 

•	úloha predložiť v mesiaci jún 2004 na rokovanie vlády SR Návrh zákona o Tlačovej agentúre Slovenskej republiky, vyplývajúca z Plánu legislatívnych úloh vlády SR na rok 2004;

•	úloha predložiť v upravenom termíne na rokovanie vlády SR Návrh masmediálneho zákona pod názvom Návrh zákona o právach a povinnostiach osôb pri získavaní, spracúvaní alebo zverejňovaní informácií a ich verejnom šírení komunikačnými médiami a o zmene a doplnení niektorých zákonov (tlačový zákon), vyplývajúca z Plánu legislatívnych úloh vlády SR na rok 2004; 

•	úloha predložiť v upravenom termíne na rokovanie vlády SR Návrh stratégie rozvoja múzeí a galérií v Slovenskej republike do roku 2010, vyplývajúca z Plánu práce vlády SR na rok 2005;

•	úloha predložiť v upravenom termíne na rokovanie vlády SR Návrh stratégie kultúry znevýhodnených skupín občanov do roku 2007, vyplývajúca z Plánu práce vlády SR na rok 2005;

•	úloha predložiť do 31. decembra 2002 návrh novely zákona o vysielaní a retransmisii, ktorá bude akceptovať stratégiu pozemného digitálneho vysielania v systéme DVB-T, vyplývajúcu z uznesenia vlády SR č. 589 z 27. júna 2001; termín plnenia úlohy bol upravovaný uzneseniami vlády SR č. 19 zo 14. januára 2004 a  č. 1231 z 15. decembra 2004.   
 
	Keďže objektívne pretrvávajúce prekážky neumožňujú splnenie uvedených úloh do konca funkčného obdobia tejto vlády, navrhuje sa ich  z r u š e n i e. 

	Predkladaný materiál nemá finančný, ekonomický, environmentálny vplyv a ani vplyv na zamestnanosť.

Návrh na zrušenie niektorých úloh z uznesení vlády Slovenskej republiky bol predmetom medzirezortného pripomienkovania (20.4.-26.4.2006). 
Do predloženého materiálu bol zaradený aj návrh na zrušenie úlohy – predložiť Návrh zákona o Tlačovej agentúre Slovenskej republiky, ktorý bol predmetom samostatného medzirezortného pripomienkovania (30.1.-13.2.2006).
Vyhodnotenie medzirezortného pripomienkovania je súčasťou predkladaného materiálu.

Materiál sa na rokovanie vlády SR predkladá bez rozporov.